กสิกรจ่อขายกองทุนอสังหาฯKPN1.8พันล.
กสิกรไทย เปิดตัวกองทุนอสังหาริมทรัพย์ลงทุนในอาคารสำนักงานให้เช่าอาคารเคพีเอ็นทาวเวอร์ บนถนนพระราม 9 มูลค่า 1,800 ล้านบาท
11 มี.ค. 2556

กสิกรไทย เปิดตัวกองทุนอสังหาริมทรัพย์ลงทุนในอาคารสำนักงานให้เช่าอาคารเคพีเอ็นทาวเวอร์ บนถนนพระราม 9 มูลค่า 1,800 ล้านบาท




นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยจะเสนอขายกองทุนรวมอสังหาริมทรัพย์เคพีเอ็น (KPNPF) ขนาดกองทุนประมาณ 1,800 ล้านบาท ในเดือนมี.ค.นี้ โดยกองทุนจะลงทุนในกรรมสิทธิ์สมบูรณ์ (ฟีโฮล) ในที่ดินและอาคารเคพีเอ็นทาวเวอร์ บนถนนพระราม 9 ลงทุนขั้นต่ำ 50,000 บาท
ทั้งนี้ อาคารดังกล่าวตั้งอยู่บนที่ดินขนาดประมาณ 2 ไร่ พร้อมพื้นที่ใช้สอยร่วม 6 หมื่นตารางเมตรและพื้นที่ให้เช่าประมาณ 2.6 หมื่นตารางเมตร ปัจจุบันมีอัตราการเช่าพื้นที่สูงกว่า 90% ต่อเนื่องนับตั้งแต่ปี 2553 รวมถึงค่าเช่าพื้นที่สื่อโฆษณากลางแจ้งบนตัวอาคารและจอแสดงภาพ LED ที่สามารถสร้างรายได้ให้แก่กองทุนในระดับสูง โดยกองทุนจะจ่ายเงินปันผลให้แก่ผู้ถือหน่วยสูงสุดปีละ 4 ครั้ง
นายกฤษณ์ ณรงค์เดช ประธานกรรมการ บริษัทเคพีเอ็น กรุ๊ป คอร์ปอเรชั่น ในฐานะผู้บริหารอสังหาริมทรัพย์ กล่าวว่า จุดเด่นของอาคารซึ่งติดกับ ถนนพระราม 9 ใกล้กับทางขึ้นลงทางด่วนหลายสาย ทั้งทางพิเศษศรีรัช ทางพิเศษฉลองรัช รวมถึงทางพิเศษที่เชื่อมตรงไปยังสนามบินสุวรรณภูมิ บางนา และชลบุรีแล้ว อาคารดังกล่าวยังมีรายได้จากผู้เช่าที่มีความหลากหลายทั้งกลุ่มบริษัทในประเทศไทยและบริษัทต่างชาติ ซึ่งโดยเฉลี่ยมีการเช่าพื้นที่มาแล้วกว่า 8 ปี
"เป้าหมายของบริษัทอยากให้กองทุนนี้เติบโตต่อเนื่อง และจะเข้าลงทุนในหน่วยลงทุนของกองทุนในสัดส่วน 30% ด้วย"นายกฤษณ์ กล่าว
นอกจากนี้บริษัทในกลุ่มของเคพีเอ็นที่ดำเนินธุรกิจคอนโดมิเนียมและดนตรี การศึกษามีแผนจะเข้าตลาดหลักทรัพย์ในปี 2558